पनीमारा के स्वतंत्रता सेनानी मन ला दूसर मोर्चा मं घलो लड़ई लड़य ला परिस. वो मन ले कुछेक मन ला त अपन घर के भीतर लड़य ला परिस.
छुआछूत के खिलाफ गांधीजी के अवाज़ ले वो मन जाग गे रहिन.
चमारू बताथें, "एक दिन, हम लोगन मन 400 दलित मन के संग ये गाँव के जगन्नाथ मंदिर मं घुस गेन, ये बात बाम्हन मन ला हजम नई होईस. फेर, वो मन ले कुछेक मन हमर समर्थन करिन.सायेद वो मन मजबूर हो के अइसन करे रहिन, कब्र वो बखत के माहौल ह कुछु अइसने रहिस. गौंटिया (गांव के मुखिया) मंदिर के मैनेजिंग ट्रस्टी रहिस. वोला बहुतेच गुस्सा आइस अऊ विरोध मं वो हा गांव छोड़के चले गीस. फेर, खुदेच ओकर बेटा बेटा हमर संग मिलगे अऊ वो हा न सिरिफ हमर समर्थन करिस, अपन बाप के लेय फइसला के निंदा घलो करिस.
"एकर सुरुवात 1930 के दसक मं संबलपुर मं कांग्रेस ले प्रभावित होके होय एक ठन प्रशिक्षण शिविर में होईस. ये प्रशिक्षण के नांव 'सेवा' रखे गे, फेर हमन ला जेल के जिनगी के बारे मं बताय गीस. उहाँ शौचालय साफ़ करे, घटिया खाना के बारे मं बाते गीस. हमन सब्बो जानत रहेन के ये प्रशिक्षण के मंसा आख़िर का आय. गांव ले हम 9 लोगन मन ये शिविर मं गे रहेन."
' 'जम्मो गांव हमन ला फूल माला, सिंदूर अऊ फल देके बिदा करिन. वो बखत लोगन मन मं अतके उछाह अऊ रोमांच रहिस."
एला छोड़, एकर पाछू मं महात्मा के जादू घलो रहिस, "वो हा लोगन मन ला सत्याग्रह करे बर चिठ्ठी लिखे रहिस, जेन ह हमर भीतर जोस भर दीस. हमन ला कहे गे के हम गरीब, अनपढ़ लोगन मन अगर अवज्ञा मं उतर जाबो, त हमन दुनिया ला बदल सकत हवन. फेर हमन ले अहिंसा अऊ बने बेवहार के परन लेय गेय रहिस." ये पर ला पनीमारा के सब्बो स्वतंत्रता सेनानी मन जिनगी भर पालन करिन.
वो मन गांधीजी ला पहिले कभू नई देखे रहिन, फेर वो मन घलो दिगर लाखों लोगन मन के जइसने वोकर अवाज मं ठाढ़ हो गिन. "हमन इहां मनमोहन चौधरी अऊ दयानंद सतपथी जइसन कांग्रेसी नेता मन ले प्रभावित रहेन." पनीमारा के सेनानी मन अगस्त 1942 के पहिली ले जेल के पहिला सफ़र तय कर ले रहिन. "हमन किरिया खायेन. युद्ध (द्वितीय विश्व युद्ध) मं पइसा धन निजी तउर ले दे मदद ह देशद्रोह होही. एक पाप. अहिंसा के जतको तरीका हो सकत हवय. ओकर ले युद्ध के विरोध करे जाय. येला गाँव के हरेक मइनखे ह समर्थन करिस."
"हमन कटक जेल मं छह हफ्ता रखे गेन. अंगरेज मन लोगन मन ला एकर ले जियादा बखत जेल मं नई राखत रहिन. एकर सबले बड़े कारन रहिस के हजारों लोगन मन जेल जाय के रट लगाय रहेंय. जेल जाय के इच्छा करेइय्या मन के संख्या बहुतेच जियादा रहिस.
"छुआछूत के खिलाफ अभियान ह पहिली भीतरी दबाव बनाईस, फेर हमन येकर ऊपर काबू पा लेन." दयानिधि कहिथे, "आज घलो हमन अपन बनेच संस्कार मन मं बाम्हन मन ला नई बलान. ये 'मंदिर प्रवेश' ह ओमन ले कतको ला नाराज कर देय रहिस. फेर, जाहिर हे. वोमन ले बनेच ला भारत छोड़ो आंदोलन मं हमर संग देय ला मजबूर होय ला परिस."
जात बिरादरी हा घलो कतके मुसकिल खड़े करा दिस. मदन भोई बताथे, "जभेच हमन जेल ले बहिर आवन, तीर के गाँव के रिस्तेदार मन हरेक पइत हमर 'शुद्धिकरण' करे ला चाहंय. वो एकरे सेती के हमन जेल मं अछूत मन संग रहे हवन. (ओडिसा के गाँव वाला इलाका मं अभू तक ले जेल गेय सवर्ण मन के 'शुद्धिकरण' करे जाथे : पीएस)
चमारू, जितेंद्र, अऊ पूर्णचंद्र ला अगस्त 1942 मं जेल मं रहे के बखत, कऊनो किसम के शुद्धिकरन के ज़रूरत महसूस नई होईस.
ब्रिटिश राज ह वो मन के संग का अनियाव करे रहिस, जेकर सेती वो मन अतक ताकतवर सरकार संग लड़े बर तियार हो गेंय?
पनीमारा के स्वतंत्रता सेनानी मन अब तक ले बिहनिया-बिहनिया सबले पहिली जगन्नाथ मंदिर जाथें. उहाँ वो मन 'निसान' बजाथें. जइसने के वो मन 1942 ले करत चलत हवंय. झुलझुल मं निसान के आवाज कतको कोस तक ले सुने मं आथे,जइसने के वोमन कथें.
फेर हरेक शुक्रबार के ये स्वतंत्रता सेनानी मन संझा 5.17 बजे उहाँ जुरथें. काबर "बो ह शुक्रबार के हिच दिन रहिस, जब महात्मा के हत्या कर दे गेय रहिस." संझा के 5.17 बजे. ये रिवाज ला गाँव वाला मन 54 पाछू ले बना के रखे हवंय.
आज घलो शुक्रबार के दिन आय, अऊ हमन ओकरे संग मंदिर जावत हवन. सात मन ले चार जियंत स्वतंत्रता सेनानी हमर संग हवंय. चमारू, दयानिधि, मदन, अऊ जितेंद्र. बाकी तीन - चैतन्य, चंद्रशेखर साहू, अऊ चंद्रशेखर परीदा - ये बखत गांव ले बहिर गे हवंय.
हो सकत हवय ये मंदिर मं कुछेक लइका मन घलो हंवय, जेन मन ये ला जाने ला चाहत हंवय. फेर ये गाँव हा अपन इतिहास के पुरा गम हवय. अपन बहदुरी के गरब हवय. ये वो गाँव आय, जेन हा अजादी के दिया ला बारे रखे ला अपन धरम समझथे.
कुछेक अइसने घलो हवंय जेन मन ला लगथे के वो मन के अधिकार ला माने नई गीस. दिबित्या भोई वोमन मं एक झिन आय. वो हा बताथे, "मंय वो बखत बनेच नानअकन रहंय, जब एक पइंत अंगरेज मन मोला बनेच पीटे रहिन." भोई वो बखत 13 बछर के रहिस, फेर वो हा जेल नई भेजे गेय रहिस तेकरे सेती ओकर नांव स्वतंत्रता सेनानी मन के आधिकारिक सूची मं नई ये. कुछेक दीगर लोगन मन ला घलो अंगरेज मन बनेच पीटे रहिन, फेर ओकर मन के नांव सरकारी रिकॉर्ड मं डाले नई गे, काबर के वो मन जेल नई गे रहिन.
स्वतंत्रता सेनानी मन के सुरता मं वो मन के नांव स्तंभ मं लिखाय हवय फेर ये मं उहिच मन के नांव दरज हवय, जेन मन 1942 मं जेल गेय रहिन. फेर कऊनो ला वोमन के नांव मं आपत्ति नई ये. दुख के बात आय के "स्वतंत्रता सेनानी मन" के सरकारी सूची जेन तरीका ले बनाय गेय हवय,वो मं कुछेक अइसने नांव छोड़ देय गेय हवय जेन ला ये मं होना चाही.
अगस्त 2002, यानी 60 बछर बाद एक घाव फेर पनीमारा के स्वतंत्रता सेनानी मन ला उहिच सब्बो ला करे ला परिस.
एक घाव अऊ, पनीमारा के सेनानी मन दूसर मन बर लड़त हवें. अपन सेती नई. वो मन ला अपन ये लड़ई ले का कभू निजी फायदा होईस हवय?
चमारू जुवाब देथय, "अज़ादी."
तोर अऊ मोर बर.
ये कड़ी के अऊ कहिनी मन ला पढ़व :
